Piimalill

Piimalill (Euphorbia L.) on malpiigialaadsete seltsi piimalilleliste sugukonda kuuluv taimede perekond.

Piimalill on üks taimeriigi suuremaid perekondi, sisaldades ligi 2160 liiki. Piimalillede hulgas on rohttaimi, põõsaid, madalaid puid ja tüvisukulente. Nad kasvavad peamiselt ekvatoriaalses ja troopilises kliimas nii Aafrikas (sealhulgas Madagaskaril) kui ka Ameerikas. Vähem liike leidub parasvöötmes. Palju liike kasvab isoleerituna saartel, näiteks Hawaii saartel ja Kanaaridel.

Nimetus
Piimalill sai ladinakeelse nime Carl von Linnélt, kes selle perekonna 1753 esimesena teaduslikult kirjeldas. Euphorbus oli Numiidia kuninga Juba II kreeklasest arst, kes legendi kohaselt oli piimalille, arvatavasti vaigu-piimalille (E. resinifera) abil ravinud kuninga paisunud kõhtu. Linné andis arsti nime selle auks kogu perekonnale.

Juba II oli ka ise kunsti ja teaduse patroon. Ta korraldas ekspeditsioone ja bioloogiaalast uurimistööd. Ühtlasi oli ta kirjanik, avaldades õpikuid ja populaarteaduslikke töid, näiteks looduse ajaloo kohta ja reisijuhi Araabiasse minejale. Kuninga auks on nimetatud pimmalilleliik E. regisjubae, et austada tema rolli piimalillede tutvustamisel.

Piimalilled võivad olla nii ühe-, kahe- kui ka mitmeaastased taimed. Nad sisaldavad söövitavat, mürgist piimmahla, mille järgi perekond ongi eestikeelse nimetuse saanud. Nende juured võivad olla siledad või paksud ja lihavad või muguljad. Paljud liigid on sukulentsed, kas siis okastega või ilma. Peavars ja tavaliselt ka külgvarred on paksud ja lihavad. Lehed võivad varrel paikneda nii vastakuti, vaheldumisi kui ka männastena. Sukulentsetel liikidel on lehed tavaliselt väikesed ega püsi taime küljes kaua. Abilehed on üldiselt väikesed ning sageli muundunud okasteks või näärmeteks või puuduvad üldse.

Piimalillede sukulentsus on eri liikidel väga erineval määral arenenud. Leidub palju üleminekuvorme. Seetõttu ei saa liike õieti liigitada sukulentideks ja lihtsalt kuivalembesteks ehk kserofüütideks. Piimalille perekonnas on 850 liiki selle sõna ranges tähenduses sukulendid, aga kui lisada sukulentsusele kalduvad ja kserofüütsed liigid, tõuseb see arv tuhandeni, 45%-ni kõigist piimalilleliikidest.

Kõikidel piimalilledel on mõlemasoolised õied. Need on tugevalt redutseerunud ja rühmitunud õisikutesse, mis näevad välja nagu üksikõied. Pole haruldane, et selliste õisikute keskmised õied on üksnes isasõied, aga äärmised sisaldavad nii isas- kui ka emasosa. Mõnikord on noortel või ebasoodsates tingimustes kasvavatel taimedel üksnes isasõied ning emasõied tekivad alles siis, kui taim vanemaks saab või soodsamatesse kasvutingimustesse jõuab. Tavaliselt kaasneb õiesarnase õisikuga kandelehtede või koguni harilike ülemiste lehtede värvuse muutus, nii et need tunduvad kroonlehtedena, ehkki seda tegelikult ei ole.

Vili on kolme-, harva kaheosaline kupar. See on mõnikord lihakas, aga peaaegu alati puitunud kesta sees, mis avaneb plahvatuslikult ja seemned laiali paiskab. Seemnete kuju varieerub liigiti.

pisi|Kibe piimalill
Piimalilled sisaldavad valget või värvunud piimmahla, millel on nahka tugevalt ärritav toime. Piimmahl sisaldab tanniine, euforbooni ja euforbiini.Thea Normet, "Mürgiseid taimi meie ümber". Maalehe Raamat 2004, lk. 150

Piimmahl on taimes rõhu all. Sellepärast tungib ta pisimastki varrekriimustusest välja. Juba mõne minutiga pärast kokkupuudet õhuga ta tardub. Piimmahl sisaldab di- või triterpeenestreid, mis mõjuvad nahale söövitavalt ja ärritavalt. Eri liikidel on estrid erinevad ja selle järgi saab vahel isegi taimeliiki määrata. Üks terpeenide estritest, mille nimetus on resiniferatoksiin, mõjub 10 000 –100 000 korda ärritavamalt kui kapsaitsiin, mis on tšillipipra mõjuaine. On teada, et paljud terpeenide estrid on kartsinogeensed ehk vähki tekitavad.

Sellepärast tuleb piimalilledega olla ettevaatlik. Kui piimmahl on nahaga kokku puutunud, siis tuleb seda kohta kiiresti ja põhjalikult veega pesta. Osaliselt või täielikult tardunud piimmahl enam vees ei lahustu ja seda ei saa sellepärast veega maha pesta. Siis tuleb kasutada mingit emulsiooni, näiteks piima või kätekreemi. Kui piimmahl satub ninna, suhu või eriti silma, tuleb pöörduda arsti poole. Kui piimmahl silma satub, siis võib sellest pimedaks jääda.

Kui suuri piimalilli kasvatatakse kasvuhoones, siis tuleb arvestada, et piimmahlaaurud võivad kasvuhoones levida ja samuti silmi ärritada. Sellepärast on parem piimalilli kasvatada niisuguses kasvuhoones, kus on korralik ventilatsioon. Väikesed lapsed ja koduloomad tuleb piimalilledest eemal hoida.

Eesti liigid
pisi|Soo-piimalill
Eestis kasvab pärismaisena kolm piimalilleliiki:
Euphorbia esula L. – kibe piimalill (hajusalt)
Euphorbia helioscopia L. – harilik piimalill (tavaline)
Euphorbia palustris L. – soo-piimalill (paiguti)
Metsistuvad ilutaimed
Mõned meil aedadesse kasvama toodud liigid metsistuvad kergesti.
Euphorbia cyparissias L. – küpress-piimalill
Euphorbia peplus L. – aed-piimalill

 Teisi liike 
Euphorbia abyssinica – etioopia piimalill
Euphorbia aeruginosa – paatina-piimalill
Euphorbia ambovombensis – ambovombe piimalill
Euphorbia amygdaloides – mandel-piimalill
Euphorbia antisyphilitica – vaha-piimalill
Euphorbia atropurpurea – purpur-piimalill
Euphorbia balsamifera – palsam-piimalill 
Euphorbia bubalina – pühvli-piimalill
Euphorbia bupleurifolia – jänesekõrv-piimalill
Euphorbia caerulescens – sinakas piimalill
Euphorbia canariensis – kanaari piimalill
Euphorbia cap-saintemariensis – lõuna-piimalill
Euphorbia capitulata – päine piimalill
Euphorbia caput-medusae – meduus-piimalill
Euphorbia cedrorum – seeder-piimalill
Euphorbia characias – vahemere piimalill
Euphorbia cooperi – Cooperi piimalill
Euphorbia corallioides – korall-piimalill
Euphorbia corollata – pärg-piimalill
Euphorbia cotinifolia – punalehine piimalill
Euphorbia cremersii – Cremersi piimalill
Euphorbia cylindrifolia – renn-piimalill
Euphorbia decaryi – lainjas piimalill
Euphorbia dendroides – puis-piimalill
Euphorbia dentata – hambuline piimalill
Euphorbia dulcis – magus piimalill
Euphorbia epithymoides – kuldne piimalill
Euphorbia exigua – väike piimalill
Euphorbia ferox – rohkeastlaline piimalill
Euphorbia flanaganii – kombits-piimalill
Euphorbia francoisii – sagris piimalill
Euphorbia fulgens – läikiv piimalill
Euphorbia globosa – kerajas piimalill
Euphorbia grandicornis – suuresarveline piimalill
Euphorbia grandidens – suurehambaline piimalill
Euphorbia griffithii – Griffithi piimalill
Euphorbia handiensis – handia piimalill
Euphorbia heterophylla – erilehine piimalill
Euphorbia hirta – astma-piimalill
Euphorbia hypericifolia – õhuline piimalill
Euphorbia ingens – kandelaaber-piimalill
Euphorbia lactea – laiguline piimalill
Euphorbia lambii – Lambi piimalill
Euphorbia lathyris – tahuline piimalill
Euphorbia leuconeura – neljakandiline piimalill
Euphorbia lophogona – ogatiivuline piimalill
Euphorbia loricata – loor-piimalill
Euphorbia lucorum – salu-piimalill
Euphorbia maculata – laik-piimalill
Euphorbia marginata – kirjulehine piimalill
Euphorbia melitensis – malta piimalill
Euphorbia meloformis – melon-piimalill
Euphorbia milii – särav piimalill (kristusekroon)
Euphorbia misera – nukker piimalill
Euphorbia monteiroi – Monteiro piimalill
Euphorbia moratii – kujukas piimalill
Euphorbia myrsinites – mürt-piimalill
Euphorbia neorubella – punakas piimalill
Euphorbia neriifolia – oleandrilehine piimalill
Euphorbia nicaeensis – türgi piimalill
Euphorbia nodosa – sõlm-piimalill
Euphorbia obesa – kera-piimalill
Euphorbia parvicyathophora – veider piimalill
Euphorbia phosphorea – helendav piimalill
Euphorbia platyclada – korjus-piimalill
Euphorbia polyacantha – mätas-piimalill
Euphorbia polychroma – kuldne piimalill
Euphorbia procumbens – kämmal-piimalill
Euphorbia prostrata – lamav piimalill
Euphorbia pseudolaevis – alatiõitsev piimalill
Euphorbia pseudosikkimensis – Schillingi piimalill
Euphorbia pteroneura – raagus piimalill
Euphorbia pulcherrima – kaunis piimalill (jõulutäht)
Euphorbia quartziticola – kvartsi-piimalill
Euphorbia ramipressa – lamedaoksaline piimalill
Euphorbia resinifera – vaigu-piimalill
Euphorbia rigida – kahenäärmeline piimalill
Euphorbia robecchii – Robecchi piimalill
Euphorbia royleana – Royle piimalill
Euphorbia seguieriana – stepi-piimalill
Euphorbia stenoclada – ahtaoksaline piimalill
Euphorbia stygiana – assoori piimalill
Euphorbia tanaensis – mambosasa piimalill
Euphorbia tirucalli – kütus-piimalill
Euphorbia tortilis – keerd-piimalill
Euphorbia trigona – kolmekandiline piimalill
Euphorbia tulearensis – tuleaari piimalill
Euphorbia umbellata – Granti piimalill
Euphorbia viguieri – Viguier' piimalill
Euphorbia xylophylloides – õislehik-piimalill
Euphorbia ×lomi – kiiskav piimalill

Viited

Kategooria:Piimalillelised